山中老人送蕙花山荷葉因成長句
作者：張侃
朝代：宋

paragraphs: 山中老人久不見，忽然遇我清溪濱。
手把幽蕙數十本，清香襲襲侵衣巾。
向來我曾著數語，定是久闇蛛蝥塵。
老人詳說種蕙法，泥酥沙軟水力平。
亂山深處少人跡，歛藏不耀席上珍。
即今得登君子堂，藹然能被天地仁。
小盆別種山荷葉，種時近水開晚春。
青青之色亭亭立，似與巴豆爲弟兄。
不然太華山頭種，小變厥初翻樣新。
草木至微同是性，出處一異虧本真。
老人前身恐是郭，隨緣衣飯甘淡泊。
爾雅讀書吾未能，聊爲老人書大略。